16. december 2022 Nr. 1532

Politiit pisortaata aamma naalagaaffiup unnerluussisuisa unnerluutiginninnermik tunuartitsisinnaanerat pillugu Kalaallit Nunaannut nalunaarut

Kalaallit Nunaannut eqqartuussisarnermi inatsimmi § 313, imm. 1, nr. 5, aamma § 315, imm. 2 malillugit, tak, inatsimmut nalunaarut nr. 1581, 13. december 2016-imeersoq, allanngortinneqartoq inatsisikkut nr. 572, 10. maj 2022-meersukkut, piginnaatitsineq naapertorlugu aalajangersarneqarpoq:

**§ 1.** Politiit pisortaat pisuni tulliuttuni unnerluutiginninnermik tunuartitsisinnaavoq, pissutsinut tamanna naapertuuppat:

1. Suliani inatsisinik unioqqutitsisoqartillugu unioqqutitsineq annikitsumik naleqarpat makkuninnga unioqqutitsinerni
   1. pinerluttulerinermik inatsimmi § 113, imm. 1, 1. imm., aamma § 114, taamaattoq ingerlattakkanik motorilinnik tillinniarnerunngitsunut,
   2. ikiaroornartut pillugit inatsisartut inatsisaannik,
   3. nakorsaatit pissassaatitut atorneqartartut ilaasa inerteqqutaanerat pillugu inatsisartut peqqussutaannik,
   4. nunani allamiut pillugit inatsimmi § 59, imm. 1, nr. 1, 3-mik aamma 4-mik, kunngip peqqusutaatigut nr. 150, 23. februar 2001-imeersukkut allannguuteqartillugu Kalaallit Nunaannut atuutilersinneqartumi aamma
   5. Kalaallit Nunaanni sakkut pillugit inatsimmik.
2. Nunamut qimaasutut isernissamik qinnuteqartut pillugit imaluunniit taakkununnga qanigisaasut pillugit suliani, siullerpaamik Kalaallit Nunaannut aallarnermut atatillugu, akitsuusersuisarneq pillugu inatsimmik unioqqutitsinernut pigisanut nalilinnut tunngatillugu aamma pas-imut, pappilissanut kinaassutsimut uppernarsaatinut imaluunniit assigisaannut atatillugu pinerluttulerinermik inatsimmi § 61, imm. 1, nr. 1-imik aamma 3-mik unioqqutitsinernut.
3. Pinerluttulerinermik inatsimmi § 79-imik unioqqutitsineq pillugu suliani, pasisap aamma pinerlineqartup ineriartornera aamma ukiui pillugit paasissutissat kiisalu taakkua ukiumikkut nikinganeri tunuliaqutaralugit ilimagineqarpat, nammineq piumassuseq tunngavigalugu atoqatigiittoqarsimasoq, aammalu illuatungeriit naammattumik naligiinnermik tunngaveqartutut isigineqarpata. Unnerluutiginninnermik tunuartitsineq nalunaarutigineqarsinnaanngilaq, pinerlineqartoq 12-it ataallugit ukioqarpat, imaluunniit pasisaq 22-nik ukioqalereersimappat.
4. Pinerluttulerinermik inatsimmi § 37-mik aamma § 88, 1. imm.-mik unioqqutitsineq pillugu suliani, killilerujussuarmik persuttaasimaneq il. il. pineqartillugit, aammalu pinerlineqartoq annertunerusumik ajoqusersimatinnagu.
5. Pinerlineqartup piumasarippagu
   1. pinerluttulerinermik inatsimmi § 75-imik unioqqutitsineq pillugu suliani,
   2. pinerluttulerinermik inatsimmi § 92, 2. imm.-mik unioqqutitsineq pillugu suliani, aamma
   3. pasisap qanigisaminut tunngatillugu tillinniarsimanera, inerteqqutaasumik nassaanik atuisimanera, imminut paarititanik peqquserluuteqarsimanera, peqquserlussimanera, aamma tillitanik atueqataasimanera pillugu suliani.
6. Inunnut ataasiakkaanut suliani, inuup pisinaatitaasup aamma pisussaatitaasup suliffeqarfimmi unioqqutitsisimanerani, inuup pisinnaatitaasup aamma pisussaatitaasup unioqqutitsisimanera pillugu eqqartuussisutigut malersugaanissaa naammattutut isigineqarpat, imaammat
   1. Inatsisip inuit ataasiakkaat inanngimmagit namminersorlutik aamma kisimiillutik malittarisassanik malinninnissamut akisussaanissaannut, imaluunniit
   2. inuit ataasiakkaat eqqartuussisutigut malersorneqarnissaat allaffissornikkut najoqqutassanik malinninnerunngimmat.

*Imm. 2.* Aammattaaq politiit pisortaat, imaassimanngippat pissutsit immikkut ittut tamatumunnga naapertuutinngitsut, unnerluutiginninnermik tunuartitsisinnaavoq, makkua pillugit suliani:

1. inunnit inatsimmik unioqqutitsinerit, pinerluttulerinermik inatsimmi § 152 malillugu immikkut pineqaatinneqarsimasunit, aamma
2. inunnit inatsimmik unioqqutitsinerit, pinerluttulerinermik inatsimmi kapitali 33 malillugu immikkut pineqaatinneqarsimasunit, politiit pisortaat immikkut pineqaatissiissummut tunngatillugu nakkutilliisuuppat.

**§ 2.** Naalagaaffiup unnerluussisui, imaassimanngippat pissutsit immikkut ittut tamatumunnga naapertuutinngitsut, unnerluutiginninnermik tunuartitsisinnaavoq, makkua pillugit suliani:

1. inunnit inatsimmik unioqqutitsinerit, pinerluttulerinermik inatsimmi § 161 malillugu navialisitsisinnaajunnaarsinneqarsimasunit, aamma
2. inunnit inatsimmik unioqqutitsinerit, pinerluttulerinermik inatsimmi kapitali 33 malillugu immikkut pineqaatinneqarsimasunit, naalagaaffiup unnerluussisui immikkut pineqaatissiissummut tunngatillugu nakkutilliisuuppata.

**§ 3.** Nalunaarut ulloq 1. januar 2023 atuutilissaaq.

*Imm. 2.* Kalaallit Nunaanni politimesterip unnerluutiginninnermik tunuartitsisinnaanera pillugu nalunaarut nr. 266, 6. april 2018-imeersoq atorunnaassaaq.

*Rigsadvokati, ulloq 16. december 2022*

JAN RECKENDORFF

/ Henriette Rosenborg Larsen